
OBJAVA ZA MEDIJE
KONFERENCIJA O 50 GODINA EKONOMIKE JAVNOG SEKTORA

Zagreb, 23. listopada 2026. – Institut za javne financije okupio je na međunarodnoj znanstvenoj konferenciji domaće i inozemne stručnjake, predstavnike javnog sektora, međunarodnih organizacija i akademske zajednice kako bi obilježili 50. obljetnicu znanstvenog časopisa Public Sector Economics i raspravili o ključnim izazovima upravljanja javnim financijama u suvremenom gospodarskom okruženju. U fokusu konferencije bili su fiskalna politika, porezne reforme, održivost mirovinskih sustava, zelena tranzicija te utjecaj digitalizacije i umjetne inteligencije na upravljanje u javnom sektoru. 


Obilježavanje 50 godina kontinuiranog izlaženja časopisa Public Sector Economics dolazi u trenutku kada se javne financije u Europi i svijetu suočavaju sa složenim i isprepletenim fiskalnim pritiscima. Rastuća gospodarska nesigurnost, visoka razina javnog duga i smanjenje fiskalnog prostora dodatno su opterećeni demografskim starenjem stanovništva, strukturnim promjenama na tržištu rada i geopolitičkim previranjima. Istovremeno, zelena tranzicija i ubrzana digitalna transformacija stvaraju dodatne pritiske na proračune. Vlade se stoga suočavaju s izazovima usklađivanja fiskalne discipline s nužnim ulaganjima u održivi rast, kvalitetu javnih usluga i socijalnu koheziju, a ti su izazovi dodatno naglašeni inflatornim pritiscima. 

Konferenciju su uvodnim obraćanjem otvorili ravnatelj Instituta za javne financije Vjekoslav Bratić i državni tajnik u Ministarstvu financija Matej Bule. Pozvano predavanje održao je George Kopits iz Europskog fiskalnog odbora posvećeno dobrom upravljanju u javnim financijama i njegovoj važnosti za fiskalni okvir Europske unije. Održana je i panel-rasprava o unapređenju upravljanja u hrvatskom javnom sektoru na kojoj su sudjelovali predsjednica Uprave Podravke d.d. Martina Dalić, viši ekonomist u Svjetskoj banci Josip Funda, glavni ekonomist Hrvatske gospodarske komore Goran Šaravanja i zamjenica državne rizničarke Hana Zoričić. 

Znanstvenici iz domaćih i inozemnih institucija predstavili su empirijska istraživanja iz ključnih područja suvremene ekonomike javnog sektora. Teme su obuhvatile transformaciju fiskalne politike, ekološke poreze, oporezivanje nekretnina, proračunsku vjerodostojnost lokalnih jedinica, održivost mirovinskih sustava te primjenu umjetne inteligencije i novih tehnologija u javnoj nabavi i upravljanju. 

„Ovogodišnja konferencija za nas je posebna jer obilježavamo 50 godina kontinuiranog izlaženja našeg časopisa Public Sector Economics. Ova obljetnica nije samo prilika za osvrt na pet desetljeća znanstvenog doprinosa, već i za propitkivanje o tome kako se ekonomika javnog sektora treba prilagoditi novim okolnostima. Rastući fiskalni pritisci, visoka zaduženost, starenje stanovništva te zahtjevi zelene i digitalne tranzicije stavljaju pred vlade složene izazove. Ako se njima ne upravlja učinkovito, mogu ugroziti dugoročnu gospodarsku otpornost, produbiti proračunske deficite i narušiti povjerenje javnosti. Naš je cilj povezati znanstvena istraživanja i praksu te ponuditi konkretne smjernice za izgradnju otpornog, učinkovitog i transparentnog javnog sektora“, istaknuo je ravnatelj Instituta za javne financije Vjekoslav Bratić.

Ovo je jedanaesta međunarodna konferencija u organizaciji Instituta za javne financije o aktualnim temama i izazovima u području ekonomike javnog sektora koja se održava pod pokroviteljstvom Ministarstva financija Republike Hrvatske, te uz podršku Hrvatske udruge gradova, Hrvatske zajednice županija i JANAF-a. Više informacija o programu i izlaganjima dostupno je na mrežnoj stranici konferencije.



Kontakt: 
Institut za javne financije
ured@ijf.hr I 01/4886-444

***
Institut za javne financije javni je znanstveni institut u kojem znanstvenici, među vodećima u polju ekonomije u Hrvatskoj, istražuju ekonomiku javnog sektora. Nezavisna je i stručna institucija čiji su redoviti suradnici, konzultanti i gosti stručnjaci iz Europske komisije, MMF-a i Svjetske banke. Znanstvenici Instituta su članovi brojnih povjerenstava, radnih i savjetodavnih tijela Vlade, Sabora i ministarstava RH, te aktivni sudionici međunarodnih inicijativa i organizacija. Institut uz znanstveni časopis Public Sector Economics objavljuje i Osvrte Instituta za javne financije koji promiču transparentnost javnog sektora, odgovornost vlasti i participaciju građana, a široj javnosti omogućuju bolje razumijevanje ekonomike javnog sektora.

